
Nemköralakú fogaskerekek fejlesztése

A nem köralakú fogaskerekek tervezése két fő részből áll: elsőként meg kell tervezni az osztógörbét, ezt közetően pedig meg kell fogazni az alakzatot.
Az osztógörbét egy adott osztógörbe, vagy a fogaskerekek közötti ismert áttétel-függvény és a tengelytáv ismeretében kell meghatározni. A keresett osztógörbe egy differenciálegyenlet megoldása. A megoldást általában nem lehet előállítani analitikusan. Emiatt egy numerikus megoldást kell alkalmazni amely segítségével gyártási hibánál kisebb hibával meghatározhatjuk a fogaskerekek geometriáját. Az alkalmazott módszerrel csak bizonyos pontokban határozom meg az osztógörbéket, két pont között lineáris interpolációt alkalmazva. Az így közelített osztógörbe homorú és domború szakaszai, illetve az érintői a közelítő sokszög segítségével könnyen meghatározhatók.
A fogazás során egy fogazólécet fogunk legördíteni az osztógörbén. Ennek a lécnek a geometriáját kell először meghatározni. A fogméretet az osztógörbék egyes pontjain számos tényező befolyásolja. Ezek alapján meghatározható a kerület mentén értelmezett fogmagasság-görbe, aminek a segítségével létrehozható a fogazóléc változó modulú geometriája.
Ezt követi a fogazás folyamata. Számos fogazási eljárással valósíthatjuk meg a fogazást. Ezek közül dolgozatomban a legegyszerűbb megoldást választottam. Egy fogaslécet gördítettem le a fogaskerék mind homorú, mind domború szakaszain. A fogazás során megjelenhetnek hibák, amelyek miatt a fogazás után ellenőriznünk kell az esetleges fogakadásokat, és probléma esetén módosítani kell a modult a hiba közelében.
A fogaskerekek gyártására a legjobb módszer a huzalszikra forgácsolás, emellett lézervágással vagy akár marással is előállíthatóak a kerekek.
A fogaskerekek bárhol alkalmazhatók, ahol változó áttételű hajtás szükséges. Számos esetben bonyolult mechanizmusok kiváltására is alkalmasak.



